Diari Oficial de la Generalitat Valenciana


Sumari del DOGV 9439, del 30-09-2022 (2022/8760)

ORDRE 10/2022, de 23 de setembre, de la Conselleria de Política Territorial, Obres Públiques i Movilidad, per la qual s'estableixen les bases reguladores i la convocatòria per a l'any 2022, de les subvencions destinades a ajuntaments de la Comunitat Valenciana per a la modernització i transparència del planejament urbanístic vigent.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9439

Data del DOGV
:   30-09-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/8760


Data del document
:   23-09-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * ajuda pública

ORDRE 10/2022, de 23 de setembre, de la Conselleria de Política Territorial, Obres Públiques i Movilidad, per la qual s'estableixen les bases reguladores i la convocatòria per a l'any 2022, de les subvencions destinades a ajuntaments de la Comunitat Valenciana per a la modernització i transparència del planejament urbanístic vigent. [2022/8760]  
  
Preàmbul  
  
L'article 49.1.9a de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, atribueix la competència exclusiva a la Generalitat en matèria d'ordenació del territori i del litoral, urbanisme i habitatge.  
I. Un dels objectius prioritaris de la Generalitat, a través de la Conselleria de Política Territorial, Obres Públiques i Mobilitat, és fomentar la transparència del planejament urbanístic vigent.  
A aquest efecte, l'Administració ha de vetlar per l'actualització de la informació urbanística i, amb això, augmentar la transparència i facilitar l'accés a la informació pública en la matèria.  
Tant la Llei 19/2013, de 9 de desembre, de transparència, accés a la informació pública i bon govern, com en l'àmbit autonòmic la Llei 2/2015, de 2 d'abril, de la Generalitat, de participació ciutadana de la Comunitat Valenciana, el capítol II del títol I de la qual es manté vigent segons el que s'estableix en la disposició transitòria segona de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, han suposat per a les administracions públiques el compliment de determinats objectius, entre els quals es troba incrementar i reforçar la transparència en l'activitat pública mitjançant l'articulació d'una sèrie d'obligacions de publicitat activa, i el reconeixement i garantia de l'accés dels ciutadans i ciutadanes a la informació pública.  
La Llei 1/2022, dedica el títol I a la transparència de l'activitat pública, i en el capítol II, concretament en l'article 24, es refereix a la informació relativa a ordenació del territori, urbanisme i medi ambient dins de les obligacions de publicitat activa de l'administració, d'aplicació segons el regulat en el seu règim transitori.  
La Llei 2/2015, de 2 d'abril, vigent en matèria de publicitat activa, segons la disposició transitòria segona de la Llei 1/2022, en l'article 9.5, configura la informació urbanística i d'ordenació del territori dins de les obligacions de publicitat activa de l'administració.  
En l'àmbit urbanístic, el Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en el seu article 5, entre els drets dels ciutadans, l'accés a la informació de què disposen les administracions públiques sobre l'ordenació urbanística, i en el seu article 25.4 indica que «Les administracions públiques competents impulsaran la publicitat telemàtica del contingut dels instruments d'ordenació territorial i urbanística en vigor».  
D'altra banda, el text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, es refereix en la seua disposició addicional segona a la Plataforma Urbanística Digital, que es constitueix com l'entorn virtual en el qual es deposita la informació urbanística de la Comunitat Valenciana en format digital, per al seu accés lliure i gratuït.  
II. La disposició transitòria quarta del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, es refereix a la no necessitat d'adaptació del planejament general, i estableix que els municipis no estaran obligats a promoure un expedient d'adaptació del seu planejament urbanístic al present text refós. I afig que «els plans generals, les normes subsidiàries de planejament i els projectes de delimitació de sòl urbà, aprovats abans del 20 d'agost de 2014, s'assimilaran, a l'efecte de la seua aplicació, al pla general estructural».  
  
És una realitat que nombrosos ajuntaments compten amb un planejament general, que en moltes ocasions està constituït per plans generals no homologats, normes subsidiàries o delimitació de sòl urbà, les determinacions del qual no són concordes íntegrament amb el que es disposa en la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, que han patit nombroses modificacions i/o que han sigut completats mitjançant plans de desenvolupament durant la seua vigència.  
D'altra banda, el Decret 65/2021, de 14 de maig, del Consell, de regulació de la Plataforma Urbanística Digital i de la presentació dels instruments de planificació urbanística i territorial, se centra en l'elaboració, difusió i accés a la informació urbanística a través de la utilització de mitjans electrònics. El decret normalitza la presentació de documents tècnics i estableix unes condicions mínimes i unificades en el seu format de presentació, i en la nomenclatura de la classificació i qualificació del sòl i la seua representació gràfica, tot això amb la finalitat de garantir el seu accés i divulgació per mitjans electrònics.  
  
Per això, és necessari que els ajuntaments amb planejament no adaptat a la Llei 5/2014, de 25 de juliol, amb moltes modificacions o desenvolupaments parcials, escometen una modernització dels seus instruments de planejament que permeta dotar de la màxima transparència a l'urbanisme.  
III. Mitjançant aquesta ordre de bases i convocatòria es pretén fomentar que aquells ajuntaments, els instruments urbanístics originaris dels quals no estiguen adaptats a la Llei 5/2014, de 25 de juliol, modernitzen el seu planejament a través de l'elaboració d'un text consolidat del planejament urbanístic vigent que reculla l'instrument urbanístic originari (pla general, normes subsidiàries, delimitació de sòl urbà o, si fa el cas, homologació global del planejament general a la Llei 6/1994, de 15 de novembre, de la Generalitat Valenciana, reguladora de l'activitat urbanística, LRAU), i incorpore les seues modificacions posteriors i el planejament de desenvolupament. Tot això, amb una base cartogràfica de referència, actualitzada en la mesura del possible, sobre la qual es digitalitzarà aqueixa versió consolidada, però sense possibilitat d'efectuar cap modificació de les determinacions de caràcter normatiu dels instruments de planejament consolidats.  
Així, el text consolidat tindrà com a finalitat la transparència i comprensió de la informació urbanística. Per a fins jurídics, el seu contingut pot contrastar-se amb els textos diligenciats, aprovats i publicats vigents. La redacció de versions consolidades de planejament no té cap tramitació específica, ja que es tracta d'un mer treball tècnic editorial i de composició  
IV. De conformitat amb el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es constata que les ajudes de la present ordre són compatibles amb el mercat comú i no estan subjectes a la notificació prevista en l'article 108 del Tractat de Funcionament de la Unió Europea (TFUE), en no reunir tots els requisits de l'article 107.1 del propi tractat, en concret, per no suposar avantatge econòmic, ja que les entitats a les quals van dirigides les subvencions, els ajuntaments de la Comunitat Valenciana, no desenvolupen activitats econòmiques en les quals puguen oferir béns o serveis en el mercat, i per això no existeix la possibilitat de falsejament de la competència que afecte els intercanvis comercials entre els estats membres.  
En l'elaboració de la present ordre s'han tingut en compte els principis de bona regulació en l'exercici de la potestat reglamentària establits en l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
Es compleixen els principis de principis de necessitat i eficàcia, en la mesura en què es persegueix l'accés de les persones a la informació urbanística.  
En instrumentar una mesura de foment, no s'introdueix cap restricció de drets, garantint-se el principi de proporcionalitat. Així mateix, la present ordre de bases resulta plenament coherent amb la normativa nacional i de la Unió Europea, complint el principi de seguretat jurídica. Es respecta el principi de transparència atès que en la seu electrònica de la Conselleria de Política Territorial, Obres Públiques i Mobilitat es facilita l'accés senzill i actualitzat de l'estat de tramitació de l'ordre.  
  
Respecte al principi d'eficiència, aquesta ordre pretén facilitar l'accés a la informació urbanística, així com el coneixement i la comprensió del planejament municipal per part de tots els actors que intervenen en el planejament i, en conseqüència, la redacció de projectes urbanístics.  
  
Per tot això, en virtut de les facultats conferides per l'article 28.e de la Llei 5/1983, de 30 de desembre, del Consell, i els articles 160.2.b) i 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i el Decret 177/2020, de 30 d'octubre, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat,  
  
  
ORDENE  
  
Article 1. Aprovació de les bases de la convocatòria  
Aprovar les bases per les quals es regula la convocatòria de subvencions destinades a ajuntaments de la Comunitat Valenciana per a la modernització i transparència del planejament urbanístic vigent, així com el model de sol·licitud i documents complementaris.  
  
Article 2. Convocatòria  
Convocar per a l'exercici 2022, les subvencions per a la modernització i transparència del planejament urbanístic vigent, mitjançant l'elaboració d'un text consolidat de planejament urbanístic vigent i la seua digitalització, destinades als ajuntaments de la Comunitat Valenciana amb població de fins a 20.000 habitants, el planejament dels quals no estiga adaptat a la Llei 5/2014, d'ordenació del territori, urbanisme i paisatge, i haja sigut desenvolupat i/o modificat, almenys, per deu instruments de planejament urbanístic, segons articles 14.2 i 14.3 del text refós de la Llei d'ordenació del territori, urbanisme i paisatge, aprovat per Decret legislatiu 1/2021, de 18 de juny, del Consell.  
  
  
Article 3. Aprovació de la despesa  
Aprovar la despesa corresponent a les referides ajudes. La quantia de l'import global màxim destinat a finançar aquestes subvencions, de caràcter pluriennal, ascendeix a 250.000 euros, amb càrrec al capítol VII línia de subvenció S6241000 del programa 87.67.58.020.77 d'urbanisme, del pressupost de la Generalitat per a 2022 i 2023, amb la distribució següent:  
  
Consignació inicial  
250.000 - (2022) Previsions despesa Concepte  
2022 75.000 - 30 % bestreta  
8462 969.104 - 70 % pagament subvenció  
  
  
La quantia de l'exercici 2023 queda supeditada als crèdits que, per a aquest exercici, es consignen a l'efecte en el pressupost de la Generalitat.  
La modificació de la distribució inicialment aprovada requerirà la tramitació del corresponent expedient de reajustament d'anualitats.  
  
Article 4  
Remetre a la Base de Dades Nacional de Subvencions aquesta convocatòria, juntament amb tota la informació requerida per aquesta base de dades perquè s'hi publiquen els seus textos íntegres.  
  
  
DISPOSICIONS FINALS  
  
Primera. Habilitació  
Habilitar la Direcció General d'Urbanisme per a dictar quantes instruccions siguen necessàries per a l'aplicació i execució de la present ordre i del seu corresponent convocatòria.  
  
Segona. Règim de recursos  
Contra la present ordre, en tractar-se d'una disposició administrativa de caràcter general, no cabrà recurs en via administrativa. Contra aquesta podrà interposar-se recurs contenciós administratiu en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la possible interposició de qualsevol altre recurs que les persones interessades consideren oportú.  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 23 de setembre de 2022  
  
La consellera de Política Territorial,  
Obres Públiques i Mobilitat,  
REBECA TORRÓ SOLER  
  
  
  
ANNEX ÚNIC  
Bases reguladores i convocatòria per a l'any 2022, de les subvencions destinades als ajuntaments de la Comunitat Valenciana per a la modernització i transparència del planejament urbanístic vigent.  
  
Base 1. Objecte i finalitat  
1. La present ordre estableix les bases per a la concessió de subvencions destinades a ajuntaments de la Comunitat Valenciana per al finançament de la modernització i transparència del seu planejament urbanístic vigent, mitjançant l'elaboració d'un text consolidat del planejament urbanístic i la seua digitalització.  
2. Les subvencions contemplades en aquestes bases reguladores pretenen fomentar la modernització i transparència del planejament urbanístic municipal vigent.  
3. La concessió de subvencions es portarà a efecte en règim de concurrència competitiva, de conformitat amb l'article 163 de la Llei 1/2015, de 6 de febrer, de la Generalitat, d'hisenda pública sector públic instrumental i de subvencions (d'ara endavant LHPV).  
4. Les subvencions contemplades en aquestes bases no precisen de notificació a la Comissió Europea per no reunir els requisits de l'article 107 del Tractat de Funcionament de la Unió Europea.  
  
Base 2. Finançament de les subvencions  
La quantia de l'import global màxim destinat a finançar les subvencions objecte de la present convocatòria ascendeix a dos-cents cinquanta mil euros (250.000 ?) amb càrrec al capítol VII, línia de subvenció S6241000, del programa 00.47.71.220.20, urbanisme, del pressupost de la Conselleria de Política territorial, Obres Públiques i Mobilitat, de la Llei de pressupostos de la Generalitat per als exercicis 2022 i 2023.  
  
  
Base 3. Principis  
Les subvencions regulades en les presents bases, quant a la seua concessió i execució, es basaran en els principis establits en l'article 8 de la Llei 38/2003, de 17 de novembre, general de subvencions, de publicitat, transparència, concurrència, objectivitat, igualtat i no discriminació, eficàcia en el compliment dels objectius fixats per l'administració concedent, i eficiència en l'assignació i utilització dels recursos públics, així com els establits en la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
  
Base 4. Règim jurídic  
Les presents bases reguladores, així com les subvencions a què aquestes es refereixen, es regiran, amb caràcter general, per la legislació següent:  
- Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
- Llei 38/2003, de 17 de novembre, general de subvencions (LGS), i el seu Reglament, aprovat mitjançant Reial decret 887/2006, de 21 de juliol.  
- Llei 5/1983, de 30 de desembre, del Consell.  
- Llei 39/2015, d'1 d'octubre, del procediment administratiu comú de les administracions públiques (LPAC).  
- Llei 1/2022, de 13 d'abril, de la Generalitat, de transparència i bon govern de la Comunitat Valenciana, i el capítol II del títol I de la Llei 2/2015, de 2 d'abril, de la Generalitat, de participació ciutadana de la Comunitat Valenciana, vigent segons la disposició transitòria segona de la Llei 1/2022, de 13 d'abril, i la seua norma de desenvolupament, Decret 105/2017, de 28 de juliol, del Consell, en el que no s'opose a la Llei 1/2022.  
- Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
- Text refós de la Llei d'ordenació del territori, urbanisme i paisatge de la Comunitat Valenciana, aprovat per Decret legislatiu 1/2021, de 18 de juny, del Consell.  
- Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
  
Base 5. Compatibilitat de les subvencions  
Aquestes subvencions seran compatibles amb la percepció d'altres subvencions, ajudes, ingressos o recursos per a la mateixa finalitat, provinents de qualssevol administracions o entitats públiques o privades, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En aquest cas, escaurà el reintegrament de l'excés.  
  
  
Base 6. Quantia de les subvencions  
1. L'import màxim de la subvenció a concedir és de 18.000 euros, IVA inclòs, sempre que el cost de l'activitat siga igual o superior a aquesta quantia. Si el cost fora inferior, l'import de la subvenció es correspondrà amb aquest, tenint en compte el que s'estableix en l'article 31 de la Llei 38/2003, de 17 de novembre.  
2. L'import de les subvencions regulades en aquestes bases en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar per l'entitat beneficiària i, a tal fi, l'entitat sol·licitant haurà de presentar davant l'òrgan gestor declaració responsable en aqueix sentit.  
  
Base 7. Requisits per a obtindre la condició d'entitat beneficiària  
1. Podran obtindre la condició de beneficiari d'aquestes subvencions els ajuntaments de la Comunitat Valenciana amb una població de fins a 20.000 habitants, el planejament general dels quals no estiga adaptat a la Llei 5/2014, de 25 de juliol, i haja sigut desenvolupat i/o modificat, almenys, per deu instruments de planejament urbanístic, segons articles 14.2 i 14.3 del text refós de la Llei d'ordenació del territori, urbanisme i paisatge, aprovat per Decret legislatiu 1/2021, de 18 de juny, del Consell.  
2. No podran obtindre la condició de beneficiaris aquells ajuntaments en els quals concórrega alguna de les prohibicions previstes en article 13 de la Llei 38/2003, de 17 de novembre. Els ajuntaments sol·licitants justificaran que no es troben incursos en cap de les circumstàncies previstes en l'article 13 de la Llei 38/2003, de 17 de novembre, mitjançant declaració responsable de l'entitat sol·licitant.  
  
Base 8. Activitat subvencionable  
1. Té la consideració d'activitat subvencionable els treballs consistents en l'elaboració del text consolidat del planejament urbanístic vigent. L'elaboració del text consolidat s'ajustarà a les condicions següents i a les prescripcions establides en la instrucció que als efectes emeta la Direcció General d'Urbanisme:  
a) El contingut del text consolidat inclourà el planejament general (pla general, normes subsidiàries o delimitació de sòl urbà) o, si fa el cas, homologació global del planejament general a la Llei 6/1994, de 15 de novembre, de la Generalitat Valenciana, reguladora de l'activitat urbanística, les seues modificacions i el planejament de desenvolupament.  
b) S'utilitzarà la base cartogràfica de referència actualitzada en la mesura del possible, per a la representació gràfica de les determinacions del document consolidat de planejament urbanístic municipal vigent.  
2. Únicament serà subvencionable el treball elaborat per equips externs al personal del propi ajuntament. El text consolidat ha de ser redactat per titulats superiors competents per a la redacció de planejament urbanístic.  
3. El text consolidat del planejament urbanístic vigent s'elaborarà complint aquestes bases i les prescripcions establides en la referida instrucció, i es presentarà en format pdf, signat digitalment per l'equip extern contractat i diligenciat segons les prescripcions establides en la instrucció que s'emeta per la Direcció General d'Urbanisme.  
  
El text consolidat del planejament urbanístic vigent es compondrà de la documentació següent:  
a) Document justificatiu de síntesi en el qual s'enumeren els documents que integren la consolidació, es descriga la problemàtica sorgida durant l'elaboració del text consolidat i els criteris adoptats per a la seua solució.  
b) Plans d'ordenació.  
c) Text consolidat de les normes urbanístiques, incloent-hi fitxes de zona i de gestió.  
A més, es presentarà en format editable Word, el document justificatiu de síntesi i el text consolidat de les normes urbanístiques, incloent fitxes de zona i de gestió; i en format editable shapefield els plans d'ordenació.  
4. En cap cas serà subvencionada l'entitat que haja rebut ajudes per a l'elaboració del text consolidat de planejament urbanístic en convocatòries anteriors d'aquesta Conselleria.  
  
Base 9. Despeses subvencionables  
1. Les despeses subvencionables es regiran pel que es disposa en l'article 31 de la Llei 38/2003, de 17 de novembre.  
2. Són despeses subvencionables els honoraris derivats de la contractació dels serveis professionals i tècnics derivats de l'elaboració del text consolidat objecte de subvenció, conforme a la normativa que regeix la contractació del sector públic, particularment la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en relació amb el que s'estableix en la Llei 7/1985, de 2 d'abril.  
  
Aquesta contractació podrà ser anterior a la presentació de la sol·licitud de la subvenció, sempre que s'haja perfeccionat en l'exercici pressupostari de la convocatòria.  
En tot cas, el text consolidat ha d'ajustar-se al que s'estableix en aquestes bases.  
3. Únicament serà subvencionable el treball elaborat per equips externs al personal del propi ajuntament.  
4. L'IVA de l'activitat subvencionada podrà formar part del cost subvencionable sempre que siga suportat efectivament pel beneficiari i no siga compensable o recuperable, segons el que es disposa en l'article 31.8 de la Llei 38/2003, Llei general de subvencions. A l'efecte, si fa el cas, el beneficiari haurà de fer l'oportuna declaració. La no presentació de la declaració, en el tràmit de justificació de la subvenció, equivaldrà a una declaració negativa en el sentit que l'IVA no és recuperable o compensable per l'ajuntament.  
  
Base 10. Obligacions dels ajuntaments beneficiaris  
1. A més de les establides en l'article 14 de la Llei 38/2003, de 17 de novembre, són obligacions dels ajuntaments beneficiaris de l'ajuda les següents:  
a) Denominar el document com a text consolidat del planejament urbanístic.  
b) Publicar en la pàgina web municipal el contingut íntegre del text consolidat, fins al moment en què s'aprove un nou planejament general que desvirtue el text consolidat. En el cas que es produïsca una incidència que reste validesa jurídica a algun dels instruments inclosos en el text consolidat, haurà de manifestar-se expressament aquest fet en la publicació. En cas que no disposen de pàgina web on realitzar aquesta publicitat, es complirà amb aquesta obligació a través de la Plataforma Urbanística Digital de la Generalitat Valenciana.  
  
c) Donar a conéixer de manera inequívoca que es tracta d'una acció subvencionada per la Generalitat a través de la Conselleria de Política Territorial, Obres Públiques i Mobilitat. A l'efecte hauran d'incorporar en el material de l'activitat objecte de la present ordre el logotip de la conselleria concedent, que serà facilitat a les entitats beneficiàries per aquesta conselleria.  
d) Declarar l'import de l'IVA que siga, si fa el cas, compensable o recuperable per l'entitat beneficiària.  
e) Aportar fons propis per al pagament de la part de l'import total de l'activitat que no cobrisca la subvenció concedida i que no haja sigut finançada d'una altra manera.  
f) Complir amb les obligacions de publicitat activa exigides en la normativa. Segons la Llei 1/2022, de 13 d'abril, de la Generalitat, de transparència i bon govern de la Comunitat Valenciana, es manté vigent, segons la seua disposició transitòria segona, el capítol II del títol I de la Llei 2/2015, de 2 d'abril, de la Generalitat, de participació ciutadana de la Comunitat Valenciana i la seua norma de desenvolupament el Decret 105/2017, de 28 de juliol, del Consell, en el que no s'opose a la Llei 1/2022.  
g) Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
g1. Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es realitze de l'activitat subvencionada.  
g2. Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei de transparència, en el termini de 15 dies hàbils des del requeriment.  
g3. La disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes.  
2. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent, i de manera especial, amb el que disposa la Llei 1/2015, de 6 de febrer, així com, si fa el cas, a la pèrdua del dret al cobrament de la subvenció i/o al seu reintegrament en els termes de la base 19.  
  
  
Base 11. Procediment de concessió  
1. Les subvencions seran concedides, respectant els principis de publicitat, transparència, objectivitat, igualtat i no discriminació establits en l'article 8.3 de la Llei 38/2003, de 17 de novembre, pel procediment de concurrència competitiva a què es refereix l'article 164 de la Llei 1/2015, de 6 de febrer.  
2. La convocatòria es publicarà en el Diari Oficial de la Generalitat Valenciana i a través de la Base de Dades Nacional de Subvencions (BDNS).  
3. Els ajuntaments sol·licitants estan obligats a la realització de qualsevol tràmit que es derive d'aquest procediment a través de mitjans electrònics.  
  
Base 12. Forma i termini de presentació de les sol·licituds i documentació  
1. Les sol·licituds es presentaran en el model de formulari i termini que s'estableix, acompanyada de la documentació acreditativa dels requisits per a obtindre la subvenció, així com de l'altra documentació exigida en aquestes bases. Les sol·licituds es presentaran signades per la persona titular de l'Alcaldia o per persona representant de l'entitat acreditada.  
La persona sol·licitant ha de disposar de signatura electrònica avançada compatible amb la plataforma telemàtica de la Generalitat. En el cas que s'utilitze un certificat digital d'una persona física actuant en representació d'una persona jurídica, s'haurà d'inscriure prèviament en el Registre de Representants davant la Generalitat.  
2. Les sol·licituds es presentaran en el termini de quinze dies hàbils comptats des de l'endemà a la publicació de la convocatòria en el Diari Oficial de la Generalitat Valenciana. La presentació de qualsevol sol·licitud fora de termini donarà lloc a la seua inadmissió.  
3. La presentació de sol·licituds i la documentació annexa requerida per a l'obtenció de les subvencions regulades en la present ordre, es realitzarà mitjançant tràmit electrònic, a través de la seu electrònica de la Generalitat (https:sede.gva.es), en l'enllaç següent:  
https://politicaterritorial.gva.es/va/web/urbanismo/2022-ajudes-per-a-la-modernitzacio-i-transparencia-del-planejament-urbanistic-vigent  
S'inadmetrà qualsevol sol·licitud presentada seguint un procediment diferent al descrit ací.  
En la sol·licitud general de subvenció, constarà la informació general següent:  
a) Dades bancàries  
b) Autorització o oposició a l'òrgan gestor per a la consulta interactiva de dades relatives al compliment de l'obligació d'estar al corrent amb el compliment de les seues obligacions tributàries i enfront de la Seguretat Social. En cas de no autoritzar-se, o d'oposició, el sol·licitant haurà d'aportar els documents acreditatius corresponents.  
c) Declaració de no haver-se obtingut ni sol·licitat qualssevol altres subvencions per al finançament de l'activitat a subvencionar o, en cas contrari, indicació de l'ajuda obtinguda o sol·licitada, amb expressió del seu import i de l'entitat concedent.  
d) Declaració responsable de no trobar-se incurs en cap de les prohibicions previstes en l'article 13 de la Llei 38/2003, de 17 de novembre, declaració sobre la certesa de les dades i declaracions que figuren en la sol·licitud i compromís del destí de la subvenció; i declaració d'haver informat les persones sobre les quals s'aporten dades.  
  
e) Coneixement informació sobre protecció de dades.  
Al costat de les dades generals anteriors, en la sol·licitud de subvenció s'emplenaran les dades específiques següents:  
a) Població del municipi, segons l'última xifra de població oficial publicada en la data de la convocatòria, conforme al reial decret regulador de la matèria.  
b) Dades referents a l'any d'aprovació i tipus de planejament general.  
c) Nombre d'instruments de planejament urbanístic (dels citats en l'art. 14.2 i 3 del text refós de la Llei d'ordenació territorial, urbanisme i paisatge, aprovat pel Decret legislatiu 1/2021, de 18 de juny, del Consell), aprovats definitivament i en vigor, que modifiquen i/o desenvolupen el planejament general vigent  
d) Cost total de l'activitat, IVA inclòs, desglossat.  
A les sol·licituds s'acompanyarà la documentació següent (impresos tipus associats):  
a) Informe tècnic / certificat sobre el planejament urbanístic.  
Es detallarà el nombre i relació d'instruments de planejament urbanístic (dels citats en l'art. 14.2 i 3 del text refós de la Llei d'ordenació territorial, urbanisme i paisatge, aprovat pel Decret legislatiu 1/2021, de 18 de juny, del Consell), aprovats definitivament, i en vigor, que modifiquen i/o desenvolupen el planejament general vigent.  
  
L'informe s'haurà de presentar-se signat per tècnic/a municipal competent.  
Mitjançant certificat de la secretaria de l'ajuntament s'acreditarà la data d'aprovació definitiva, publicació en el BOP i vigència dels instruments de planejament urbanístic relacionats en l'informe tècnic.  
b) Compromís de l'ajuntament sol·licitant de la subvenció.  
c) Certificat de secretaria, sobre l'acord de sol·licitud de la subvenció. L'acord de sol·licitud de la subvenció inclourà el cost de l'activitat, IVA inclòs.  
d) Domiciliació bancària, en el cas que escaiga.  
4. La participació en la convocatòria mitjançant la presentació de la sol·licitud d'acord amb aquestes bases reguladores, n'implica l'acceptació i el compromís de l'acompliment.  
  
Base 13. Ordenació i instrucció del procediment  
1. L'òrgan competent per a l'ordenació i instrucció del procediment serà la subdirecció general competent en matèria d'urbanisme que, en qualsevol moment del procediment, podrà d'ofici acordar totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
2. Si la sol·licitud no reuneix els requisits i documents que s'assenyalen en aquestes bases, es requerirà l'interessat perquè, en un termini de 10 dies hàbils, esmene la falta o acompanye els documents requerits, amb indicació que, si així no ho fera, se'l tindrà per desistit en la seua sol·licitud, prèvia resolució, d'acord amb el que s'estableix en la llei de procediment administratiu comú vigent. L'esmena de la sol·licitud i qualsevol aportació documental es realitzarà mitjançant tràmit electrònic a través de la seu electrònica de la Generalitat (https:sede.gva.es), en l'enllaç següent:  
https://politicaterritorial.gva.es/es/web/urbanismo/2022-ajudes-per-a-la-modernitzacio-i-transparencia-del-planejament-urbanistic-vigent  
3. La comprovació de l'existència de dades no ajustades a la realitat podrà comportar, en funció de la seua transcendència, la denegació de la subvenció sol·licitada, sense perjudici de les restants responsabilitats que pogueren derivar-se d'aquesta circumstància.  
4. Finalitzada la fase d'instrucció, l'òrgan instructor emetrà un informe a l'efecte.  
5. La notificació dels tràmits derivats de la instrucció s'efectuarà per mitjans electrònics, a través de la seu electrònica https://sede.gva.es/va/ i, si fa el cas, publicats en el Diari Oficial de la Generalitat Valenciana, d'acord amb el que es disposa per la Llei 39/2015 i la Llei 38/2003, de 17 de novembre.  
  
Base 14. Comissió de valoració  
1. Per a l'estudi i valoració de les sol·licituds, es constituirà una comissió de valoració integrada pels membres següents:  
a) La persona titular de la subdirecció general competent en matèria d'urbanisme, o persona que designe per a la seua substitució, que presidirà la Comissió.  
b) La persona titular del servei competent en la matèria objecte de subvenció, i el seu suplent serà designat per la direcció general competent en matèria d'urbanisme entre el seu personal funcionari.  
c) Tres titulars i els seus suplents, designats per la persona titular de la direcció general amb competències en matèria d'urbanisme, i seleccionades entre el seu personal funcionari pertanyent als grups A-1 o A-2, i designarà així mateix qui exercirà la Secretaria.  
2. El funcionament de la comissió de valoració es regirà per les normes de funcionament dels òrgans col·legiats previstes en la Llei 40/2015, d'1 d'octubre, de règim jurídic del sector públic.  
3. En la composició de la comissió de valoració es procurarà observar el principi de presència equilibrada de dones i homes, d'acord amb la disposició addicional primera de la Llei orgànica 3/2007, de 22 de març, per a la igualtat efectiva de dones i homes.  
4. La comissió elaborarà un informe/proposta sobre el resultat de la valoració, en el qual es concretarà el resultat de l'avaluació de les sol·licituds de forma prelada, atesos els criteris objectius establits per a la seua valoració en la base 15, indicant les que puguen rebre subvenció i la seua quantia, fins a esgotar el crèdit de la convocatòria, i les que queden en llista de reserva. Igualment, es formularà proposta d'inadmissió motivada d'aquelles sol·licituds que no puguen ser valorades per no complir els requisits establits en les presents bases.  
  
5. La comissió de valoració elevarà la proposta de resolució a la persona titular de la Direcció General d'Urbanisme, qui resoldrà el procediment de concessió.  
  
Base 15. Criteris objectius de valoració de sol·licituds i puntuació  
1. La valoració de les sol·licituds de subvenció s'efectuarà atenent els criteris objectius següents:  
a) Població del municipi, segons l'última xifra de població oficial publicada en la data de la convocatòria, conforme al reial decret regulador de la matèria (màxim 25 punts).  
Els punts s'assignaran a cada sol·licitud que reuneix requisits per a ser valorada de la manera següent: S'atorgaran de 25 punts a la de menor població. I a la resta, els corresponents proporcionalment en funció de la seua diferència amb aquella, de manera que la puntuació de cada sol·licitud resultarà de l'aplicació de la fórmula següent:  
Punts expedient a estudi = [ (nombre hab. exp. menor població) x (puntuació màxima=25) ] / (nombre hab. expt. a estudi)  
b) Planejament general vigent més antic. Tindran preferència els ajuntaments amb planejament general vigent més antic, segons l'ordre següent (màxim 25):  
Ajuntaments amb delimitació de sòl urbà o normes subsidiàries, amb aprovació anterior a l'any 1990. 25 punts  
Ajuntaments amb delimitació de sòl urbà o normes subsidiàries, amb aprovació en l'any 1990 o posterior. 20 punts  
Ajuntaments amb pla general no homologat a la Llei 6/1994, de 15 de novembre, de la Generalitat Valenciana, reguladora, LRAU. 15 punts  
Ajuntaments amb pla general tramitat de conformitat amb la LRAU però no adaptat a la Llei 16/2005, de 30 de desembre, de la Generalitat, urbanística valenciana, LUV. 10 punts  
Ajuntaments amb pla general tramitats de conformitat amb la LUV però no adaptat la Llei 5/2014, de 25 de juliol, de la Generalitat, d'ordenació el territori, urbanisme i paisatge. 5 punts  
  
  
S'entendrà com a planejament general vigent el pla general, normes subsidiàries o delimitació de sòl urbà o, si fa el cas, homologació global del planejament general a la Llei 6/1994, de 15 de novembre, de la Generalitat Valenciana, reguladora de l'activitat urbanística, LRAU.  
  
c) Nombre relacionat d'instruments de planejament urbanístic. Puntuació segons nombre relacionat d'instruments de planejament urbanístic (dels citats en art. 14.2 i 3 del text refós de la Llei d'ordenació territorial, urbanisme i paisatge, aprovat pel Decret legislatiu 1/2021, de 18 de juny, del Consell), aprovats definitivament i en vigor, que modifiquen i/o desenvolupen el planejament general vigent (màxim 50 punts).  
  
  
Nombre d'instruments de planejament aprovat que modifiquen i/o desenvolupen el planejament general vigent Puntuació  
De 10 a 15 10  
De 16 a 20 20  
De 21 a 25 30  
De 26 a 30 40  
Mes de 30 50  
  
  
S'entendrà com a instrument de planejament que modifique i/o desenvolupe el planejament general vigent, l'aprovat definitivament amb posterioritat al referit planejament general.  
A l'efecte del còmput d'instruments de planejament, el nombre màxim a tindre en compte serà l'indicat en l'imprés «informe tècnic - certificat sobre el planejament urbanístic».  
En tot cas:  
a) No es computa el planejament general vigent.  
b) No es considerarà a l'efecte de puntuació el catàleg de proteccions, llevat que la seua tramitació haja sigut independent a la del planejament general.  
c) No es tindran en consideració els instruments de planejament no aprovats definitivament, ni els aprovats definitivament amb anterioritat al propi planejament general vigent, ni els que han perdut la seua vigència, bé de manera concreta per sentència judicial ferma que declare nul el planejament o bé pels efectes d'aquesta. Tampoc es consideraran aquells instruments de planejament l'aprovació definitiva i la vigència dels quals no resulte certificada adequadament en l'imprés «informe tècnic - certificat sobre el planejament urbanístic», o aquells la naturalesa dels quals com a instrument de planejament no es puga contrastar.  
  
d) No es computen instruments de gestió per no ser instruments de planejament conforme a l'article 14 del text refós de la Llei d'ordenació territorial, urbanisme i paisatge, aprovat pel Decret legislatiu 1/2021, de 18 de juny.  
e) No es computaran les declaracions d'interés comunitari, per no ser instruments de planejament conforme a l'article 14 del text refós de la Llei d'ordenació territorial, urbanisme i paisatge, aprovat pel Decret legislatiu 1/2021, de 18 de juny.  
2. En els casos en els quals, havent obtingut igual puntuació durant el procés d'avaluació, fora necessari resoldre l'empat, s'atendrà en primer lloc l'ajuntament amb major nombre d'instruments de planejament aprovat, i en segon lloc s'estarà a la major puntuació obtinguda en el criteri de població. Si persistira l'empat, s'atendrà la data i hora de presentació en el registre corresponent.  
  
3. Si un ajuntament beneficiari renunciara a la subvenció, el crèdit pressupostari podrà concedir-se sense necessitat de nova convocatòria a l'ajuntament sol·licitant següent per ordre de puntuació.  
  
Base 16. Resolució de la convocatòria i termini  
1. La direcció general que tinga assignada la competència en matèria d'urbanisme és l'òrgan competent per a concedir les subvencions regulades en aquesta ordre.  
2. La resolució estarà degudament motivada, amb referència a les presents bases, al procés d'avaluació i als informes de l'òrgan instructor i de la Comissió de Valoració, i inclourà una relació ordenada de les sol·licituds dels ajuntaments que hagen resultat beneficiaris, atesa la puntuació o prioritat aconseguida, així com, si fa el cas, una llista de reserva de les sol·licituds que, complint amb les condicions administratives i tècniques establides en les bases reguladores per a adquirir la condició de beneficiari, no hagen sigut estimades per depassar-se la quantia màxima del crèdit fixat en la convocatòria, amb indicació de la puntuació atorgada a cadascuna.  
3. La resolució del procediment serà dictada i notificada als ajuntaments beneficiaris en el termini màxim de quatre mesos a partir de l'endemà de la publicació de la convocatòria. El citat termini per a la resolució de concessió podrà ser suspés o ampliat d'acord amb el que s'estableix en l'article 22 i 32 de la Llei 39/2015, d'1 d'octubre, del procediment administratiu comú de les administracions públiques.  
  
4. Transcorregut el termini de resolució sense que aquesta haja recaigut de manera expressa, les sol·licituds podran entendre's desestimades, de conformitat amb l'article 25 de la Llei 39/2015, d'1 d'octubre, LPAC, i 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat.  
5. La notificació de la resolució a les entitats interessades es realitzarà mitjançant publicació, conforme al que es disposa en l'art. 45 de la Llei 39/2015.  
6. D'acord amb l'article 9 de la Llei 2/2015, de 2 d'abril, de la Generalitat, de participació ciutadana de la Comunitat Valenciana, aplicable segons la disposició transitòria segona de la Llei 1/2022, de 13 d'abril, la Generalitat publicarà en el seu portal de transparència (https://gvaoberta.gva.es/va/inici), actualitzada i estructurada, la informació relativa a les subvencions i les ajudes públiques concedides amb indicació del seu import, objectiu i finalitat, i les entitats beneficiàries.  
  
7. La resolució que es dicte posarà fi a la via administrativa. Contra les resolucions, expresses o presumptes, del procediment de concessió, podran interposar-se els recursos que escaiguen conforme a la legislació vigent.  
  
Base 17. Règim de pagament de les subvencions  
1. El pagament de les subvencions concedides es realitzarà mitjançant transferència bancària en el compte designat per l'entitat beneficiària en la seua sol·licitud, prèvia justificació per l'ajuntament de la realització de l'activitat per a la qual es va concedir la subvenció.  
2. Sense perjudici de l'anterior, de conformitat amb l'article 171.2 i 3.b) de la Llei 1/2015, de 6 de febrer, després de la concessió es realitzarà el pagament anticipat d'un 30 % de la subvenció concedida.  
3. Amb caràcter previ al pagament de la subvenció, l'entitat beneficiària haurà de trobar-se al corrent en el compliment de les seues obligacions tributàries i enfront de la Seguretat Social.  
  
Base 18. Justificació de les subvencions  
1. Els beneficiaris hauran de presentar la documentació justificativa de la realització de l'activitat subvencionada, així com de les despeses subvencionables, en el termini màxim de 6 mesos comptats a partir de la publicació de la resolució de concessió.  
2. La justificació de la subvenció s'efectuarà mitjançant tràmit electrònic a través de la seu electrònica de la Generalitat, en l'enllaç següent:  
https://politicaterritorial.gva.es/va/web/urbanismo/2022-ajudes-per-a-la-modernitzacio-i-transparencia-del-planejament-urbanistic-vigent  
3. A l'efecte de justificació haurà de presentar-se la documentació següent:  
a) Factures reglamentàries segons la normativa vigent, corresponents a les despeses subvencionables establides en la base 9. Respecte a la declaració de l'IVA, la no presentació de la declaració en el tràmit de justificació de la subvenció equivaldrà a una declaració negativa en el sentit que l'IVA no és recuperable o compensable per l'ajuntament  
  
b) Certificació de la secretaria indicant que l'adjudicatari/ària ha sigut contractat/da segons les bases, i ha presentat factura que es correspon a la realització de l'activitat subvencionada objecte de la convocatòria.  
c) Text consolidat, elaborat i diligenciat segons les prescripcions establides en la instrucció que s'emeta per la Direcció General d'Urbanisme. En tot cas, en la diligència haurà de constar que el text consolidat s'ajusta a les bases i instrucció, que s'han consolidat tots els instruments de planejament urbanístic en vigor, i que no s'ha introduït cap canvi respecte a les determinacions de caràcter normatiu dels instruments de planejament consolidats.  
d) Certificació acreditativa que l'ajuntament es troba al corrent en el compliment de l'obligació de rendició dels seus comptes anuals davant la Sindicatura de Comptes, llevat que l'ajuntament figure en el certificat mensual publicat a l'efecte en el web de la Sindicatura de Comptes (justificació - síndic de Comptes).  
4. La no presentació de la justificació de la documentació en el termini fixat en aquestes bases donarà lloc a la pèrdua de la subvenció. La justificació incompleta o defectuosa comportarà la minoració o pèrdua de la subvenció i, si fa el cas, l'obligació de reintegrament parcial o total de les quantitats percebudes, més els interessos de demora que corresponguen.  
5. En el cas que la despesa realitzada per l'ajuntament beneficiari fora inferior a la quantia de la subvenció concedida, s'aplicaran les reduccions corresponents.  
6. El seguiment de l'execució i la revisió de la justificació econòmica i tècnica correspon a la subdirecció general competent en matèria d'urbanisme, la qual comprovarà els justificants que estime oportuns i que permeten obtindre prova raonable sobre l'adequada aplicació de la subvenció, i per a aquesta finalitat podrà requerir del beneficiari la remissió de documentació justificativa a l'efecte.  
  
Base 19. Modificació i reintegrament  
1. Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
En tot cas, l'obtenció concurrent de subvencions o ajudes atorgades per altres administracions o ens públics o privats pel mateix concepte determinarà la minoració de la subvenció concedida, en la mesura que siga necessari perquè la suma total de les ajudes no supere el cost de l'activitat desenvolupada.  
2. Constitueix un supòsit de pèrdua del dret al cobrament de la subvenció i, si fa el cas, de reintegrament d'aquesta, el fet que la quantitat concedida en concepte de subvenció siga destinada a la realització d'una activitat o al compliment d'una finalitat prohibida en el títol VI de la Ley14/2017, de 10 de novembre, de memòria democràtica i per a la convivència de la Comunitat Valenciana.  
3. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos contemplats en l'article 37 de la Llei 38/2003, de 17 de novembre, LGS, de conformitat amb els articles 91, 92 i 93 del seu Reglament, aprovat per Reial decret 887/2006, de 21 de juliol.  
4. El procediment de reintegrament seguirà les disposicions generals sobre procediment administratiu comú, amb les especialitats establides en l'article 172 apartat 4 de la Llei 1/2015, de 6 de febrer.  
5. El que es disposa en els apartats 1 i 2 serà aplicable sense perjudici de la possible qualificació dels fets com a infracció administrativa i de la incoació del procediment sancionador, d'acord amb els articles 52 i següents de la Llei 38/2003, de 17 de novembre, i 173 i següents de la Llei 1/2015, de 6 de febrer.  
6. La persona titular de la direcció general amb competència en urbanisme és l'òrgan competent per a la resolució dels expedients de reintegrament que siguen pertinents i les resolucions de desistiment.  
  
Base 20. Pla de control material  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que elabore la direcció general amb competència en matèria d'urbanisme, i s'aprove de conformitat amb el que es preveu en l'article 169.3 de la Llei 1/2015, de 6 de febrer.  
2. El tipus de control serà material administratiu sobre la totalitat dels expedients.  
  
Base 21. Informació relativa al tractament de dades personals  
1. La gestió de les subvencions previstes en les presents bases comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. Amb l'objectiu de donar compliment al que s'estableix en la normativa de protecció de dades quant a la informació que ha de facilitar-se a les persones interessades, s'informa:  
a) Té la condició de responsable del tractament la Conselleria de Política Territorial, Obres Públiques i Mobilitat.  
b) Les dades del/la delegat/da de protecció de dades són les següents:  
Passeig de l'Albereda, 16. 46835 València. Correu electrònic: jzg@kbb.sz  
c) La finalitat per al tractament de dades personals serà la gestió i seguiment de sol·licituds i atorgament de les subvencions regulades en les presents bases.  
d) Les bases de legitimació general aplicables seran l'interés públic, l'exercici de potestats públiques i el compliment d'obligacions legals regulades en l'article 6.1.c i e) del Reglament (UE) 2016/679, en relació amb el que s'estableix en la Llei 38/2003, de 17 de novembre; en la Llei general de subvencions, i la seua normativa de desenvolupament; i, supletòriament, en la Llei 39/2015, d'1 d'octubre, del procediment administratiu comú de les administracions públiques.  
e) Les dades es conservaran durant el temps necessari per a complir amb la finalitat per a la qual es van recaptar i per a determinar les possibles responsabilitats que es pogueren derivar d'aquesta finalitat i del tractament de les dades, i de conformitat amb la normativa d'arxius i documentació.  
No obstant això, les dades personals podran conservar-se durant períodes més llargs sempre que es tracten exclusivament amb finalitats d'arxiu en interés públic, fins d'investigació científica o històrica o fins estadístics, sense perjudici de l'aplicació de les mesures tècniques i organitzatives apropiades a fi de protegir els drets i llibertats de la persona interessada.  
f) No es realitzaran transferències internacionals  
g) La persona interessada té dret a sol·licitar l'accés, rectificació i supressió de les seues dades de caràcter personal, així com sol·licitar la imitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'enllaç: sede.gva.es/es/proc19970.  
h) Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica, de conformitat amb el que es preveu en l'enllaç: sede.gva.es/es/proc22094; això, sense perjudici de la possibilitat de reclamar davant l'Agència Espanyola de Protecció de Dades.  
i) Quan l'entitat sol·licitant o qui la represente legalment, aporte dades de caràcter personal de terceres persones en el procediment administratiu, tindrà l'obligació d'informar-los dels extrems següents:  
  
- La comunicació d'aquestes dades a l'administració per al seu tractament en l'àmbit de les seues competències i d'acord amb els fins del procediment.  
- La possibilitat que l'administració realitze consultes relacionades amb les seues dades per a comprovar, entre altres extrems, la seua veracitat. Si aquesta consulta requereix autorització per llei per part de les persones les dades de les quals es consultaran, l'entitat sol·licitant o qui la represente legalment haurà d'haver recaptat aquesta autorització, que estarà disponible a requeriment de l'administració en qualsevol moment.  
- La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Base 22. Obtenció dades o documents per part de la Conselleria  
El règim aplicable perquè l'administració obtinga dades o documents de les administracions públiques és el següent:  
a) En el cas de consulta de dades que requerisca autorització de la persona interessada, l'òrgan gestor del procediment haurà de ser autoritzat, de manera inequívoca, per aquesta persona per a poder consultar dades d'estar al corrent dels pagaments amb l'Agència Tributària, estatal i autonòmica.  
En cas contrari, la persona interessada haurà d'aportar els documents acreditatius corresponents.  
b) En el cas de consulta de dades estiga emparada per l'article 28.2 de la Llei 39/2015. L'òrgan gestor d'aquest procediment té la potestat per a consultar informació relativa a estar al corrent dels pagaments amb la Tresoreria de la Seguretat Social.  
No obstant això, si la persona interessada desitja oposar-s'hi, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa, queda obligat a aportar els documents acreditatius corresponents.  
c) En el cas que la persona interessada declare dades personals, el òrgan gestor podrà verificar la veracitat d'aquests d'acord amb el que s'estableix en la disposició addicional vuitena de la Llei orgànica 3/2018, de 5 de desembre; en l'article 4 de la Llei 40/2015, d'1 d'octubre, de règim jurídic del sector públic; i en l'article 13 de la Llei 38/2003, de 17 de novembre, general de subvencions.